Γνωμοδότηση για την πρόταση οδηγίας του Συμβουλίου περί καθορισμού των αρχών σχετικά με την οργάνωση των επίσημων ελέγχων στον τομέα της ζωικής διατροφής (1) (94/C 127/04)

Στις 15 Νοεμβρίου 1993 και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 6 Ιανουαρίου 1994 με βάση την εισηγητική έκθεση του κ. Gardner.

Κατά την 312η σύνοδο ολομέλειας (συνεδρίαση της 26ης Ιανουαρίου 1994), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Πρόκειται για μία από τις πολλές πρόσφατες προτάσεις που η ΟΚΕ υποχρεώθηκε να εξετάσει με υπερβολικά ταχύ τρόπο, χωρίς τη δυνατότητα να τη μελετήσει εμπεριστατωμένα στο τεχνικό επίπεδο. Συνεπώς η γνωμοδότηση πρέπει να θεωρηθεί ενόψει αυτού του περιορισμού.

2. Γενικές παρατηρήσεις

2.1. Η πρόταση έχει πολλές ομοιότητες με την οδηγία 89/397/ΕΟΚ για τον επίσημο έλεγχο των τροφίμων, η οποία επιδοκιμάσθηκε από την ΟΚΕ στη γνωμοδότησή της (2). Πολλές από τις παρατηρήσεις της ΟΚΕ συμπεριελήφθησαν στην τελική μορφή αυτής της οδηγίας.

Με τη γενική επιφύλαξη της ανωτέρω παραγράφου 1, η ΟΚΕ επιδοκιμάζει και υποστηρίζει σε γενικές γραμμές την πρόταση, ζητεί όμως να βελτιωθούν ορισμένες λεπτομέρειες σύμφωνα με τις κατωτέρω παρατηρήσεις.

3. Ειδικές παρατηρήσεις

3.1. Τρίτη αιτιολογική σκέψη

Όπως είναι διατυπωμένη, η αιτιολογική αυτή σκέψη αναφέρεται στον έλεγχο των τροφίμων. Η τελευταία φράση πρέπει, συνεπώς, να μεταβληθεί ως εξής:

«...και της ποιότητας του τροφίμου που προκύπτει».

3.2. Έκτη αιτιολογική σκέψη

Τα προϊόντα που προορίζονται για εξαγωγή πρέπει πάντοτε να υπόκεινται σε εξίσου προσεκτικό έλεγχο με εκείνα που προορίζονται για εσωτερική κατανάλωση. Η αιτιολογική αυτή σκέψη πρέπει, συνεπώς, να μεταβληθεί ως εξής:

«Ότι τα κράτη μέλη πρέπει να διασφαλίζουν ότι τα προϊόντα που προορίζονται για εξαγωγή εκτός της Κοινότητας υπόκεινται στα ίδια επίπεδα ελέγχου με εκείνα που προορίζονται για χρήση εντός της Κοινότητας.»

3.3. Άρθρο 2

3.3.1. Οι νομοθετικές ρυθμίσεις για τη ζωική διατροφή καλύπτουν όλα τα ζώα, συμπεριλαμβανομένων των ψαριών και των κατοικιδίων. Θα ήταν καλύτερα αν αναφερόταν αυτό ρητά στην πρόταση.

3.3.2. Άρθρο 2, παράγραφος 1, σημείο α)

Το σημείο αυτό χρειάζεται δύο παύλες ακόμη, ώστε να συμφωνεί με την οδηγία 89/397/ΕΟΚ:

«- η συσκευασία και τα άλλα υλικά που έρχονται σε επαφή με οποιαδήποτε από τις ουσίες που προαναφέρθηκαν.

- η επισήμανση.»

3.4. Άρθρο 3, παράγραφος 2

Η διατύπωση είναι άτονη και πρέπει να μεταβληθεί ως εξής:

«Για τα προϊόντα που προορίζονται για εξαγωγή εκτός της Κοινότητας, οι έλεγχοι διενεργούνται σύμφωνα με τους κανόνες και τις μεθόδους που θεσπίζονται στο άρθρο 2, παράγραφος 1.»

3.5. Άρθρο 4, παράγραφος 3

Η τελευταία πρόταση καλύπτει μόνο τις απαγορευμένες χρήσεις αλλά όχι και τα απαγορευμένα συστατικά. Πρέπει να μεταβληθεί ως εξής:

«Καλύπτουν επίσης τις απαγορευμένες χρήσεις και συστατικά όσον αφορά τη διατροφή των ζώων.»

3.6. Άρθρο 5

Στην ενιαία αγορά είναι μερικές φορές αδύνατο να ελεγχθεί ο προσωρινός ή ο τελικός γεωγραφικός προορισμός ενός προϊόντος μετά την εισαγωγή του. Ιδιαίτερο πρόβλημα υπάρχει ως προς το αν ένα προϊόν διαμετακομίζεται μέσω της Κοινότητας ή εισάγεται σε αυτήν. Η διατύπωση χρειάζεται, συνεπώς, διασάφηση.

3.7. Άρθρο 6, παράγραφος 3, σημείο α)

Η δεύτερη παύλα πρέπει να τροποποιηθεί και να συμπληρωθεί ως εξής:

«- στη χρησιμοποίησή τους για άλλους σκοπούς εκτός από τη διατροφή των ζώων, υπό την προϋπόθεση ότι αυτό δεν έχει επιβλαβείς συνέπειες στο περιβάλλον.»

Επιπλέον, οι αρμόδιες αρχές πρέπει να διασφαλίζουν ότι τα προϊόντα στα οποία γίνεται αναφορά δεν επανεισάγονται στην αγορά ως ζωοτροφές.

3.8. Άρθρο 16, παράγραφος 1

Να προστεθεί μια τρίτη παύλα:

«- να διασφαλίζεται η φύλαξη ενός επίσημα σφραγισμένου δείγματος αναφοράς.»

3.9. Άρθρο 16, 3η παράγραφος

Η ΟΚΕ προτείνει την προσθήκη των εξής δύο εδαφιών:

«Η Επιτροπή μεριμνά ώστε μέχρι τις 31 Δεκεμβρίου 1993 να καθορισθούν για όλα τα τρόφιμα ουσιώδεις νομικές παράμετροι στις κοινοτικές μεθόδους για τη διεξαγωγή αναλύσεων και δειγματοληψιών. Στο μέτρο του δυνατού δέον να εφαρμόζονται οι ήδη εφαρμοσμένες μέθοδοι διεθνώς όπως π.χ. οι χρησιμοποιούμενες από την AOAC.»

3.10. Άρθρο 18

Το κείμενο δηλώνει απλώς ότι διατηρούνται τα υπάρχοντα ένδικα μέσα. Η διατύπωση αυτή είναι ανεπαρκής και πρέπει να αντικατασταθεί από το κείμενο του άρθρου 12, παράγραφος 1 της οδηγίας 89/397/ΕΟΚ:

«Τα κράτη μέλη λαμβάνουν τα απαιτούμενα μέτρα ώστε τα φυσικά και νομικά πρόσωπα που αφορά ο έλεγχος να απολαύουν του δικαιώματος να ασκούν ένδικα μέσα κατά των μέτρων που έχουν ληφθεί από την αρμόδια για τη διενέργεια του ελέγχου αρχή.»

3.11. Άρθρο 22, παράγραφος 1

Παρότι είναι πολύ επιθυμητή η κατάρτιση σχεδίου για τους τακτικούς ελέγχους, πρέπει να προβλεφθούν επίσης διατάξεις για ειδικούς ελέγχους, ιδίως όταν υπάρχει υποψία απάτης.

3.12. Άρθρο 22, παράγραφος 3

Οι έλεγχοι στην Κοινότητα πρέπει να βελτιωθούν και να φθάσουν σε ομοιόμορφα υψηλό επίπεδο. Η σύσταση αυτής της παραγράφου πρέπει, συνεπώς, να περιλαμβάνει:

- τη δυνατότητα ανταλλαγής πληροφοριών μεταξύ όλων των υπηρεσιών και των προσώπων που συμμετέχουν στους ελέγχους,

- τη δυνατότητα καθορισμού κοινοτικών προτύπων ποιότητας για όλα τα εργαστήρια που συμμετέχουν στους ελέγχους,

- τη δυνατότητα εφαρμογής κοινοτικών διατάξεων για την κατάρτιση των επιθεωρητών. Οι διατάξεις αυτές προβλέπονται στο άρθρο 13 της οδηγίας για τον επίσημο έλεγχο των τροφίμων,

- τη συχνότητα των εθνικών ελέγχων,

- τα κονδύλια που διατίθενται στις εθνικές υπηρεσίες που διενεργούν τους ελέγχους.

3.13. Άρθρα 21 και 22

Είναι πολύ επιθυμητό να υποχρεούνται τα κράτη μέλη να παρέχουν πληροφορίες σχετικά με τη δειγματοληψία και τους ελέγχους. Ωστόσο, η Επιτροπή θα πρέπει να προτείνει ένα υπόδειγμα, ώστε όλα τα κράτη μέλη να παρέχουν τα πληροφοριακά στοιχεία τους με ομοιόμορφο και συγκρίσιμο τρόπο.

Βρυξέλλες, 26 Ιανουαρίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 313 της 19. 11. 1993, σ. 10.

(2) ΕΕ αριθ. C 397 της 22. 12. 1987.